অনলাইনে ১০ টাকা দিতে গিয়ে ৯৭ হাজার খোয়ালেন দম্পতি!
সড়ক দুর্ঘটনায় আহত পথকুকুরকে বাঁচাতে গিয়ে বিপুল পরিমাণ টাকার প্রতারণার শিকার হলেন এক দম্পতি। 







ভারতের পশ্চিমবঙ্গের কলকাতার সল্টলেকে এ ঘটনা ঘটেছে।  




ভুক্তভোগী ওই দম্পতির বরাতে আনন্দবাজার পত্রিকা জানিয়েছে, সল্টলেকের সিএল ব্লকের বাসিন্দা অনন্ত শ্রফ এবং তার স্ত্রী তামান্না কানোরিয়া গত ২৯ ডিসেম্বর তাদের বাড়ির সামনে একটি কুকুরকে আহত অবস্থায় পড়ে থাকতে দেখেন। 
পরে তারা দ্রুত কুকুরটিকে বাঁচিয়ে তোলার জন্য চিকিৎসক ও হাসপাতালের খোঁজ করতে শুরু করেন। অনলাইনে একটি সংস্থার নম্বর পেয়ে  সেখানে যোগাযোগ করেন তারা। 
পরে ওই সংস্থা থেকে বলা হয়, তারা কুকুরের চিকিৎসা করাবেন। এর জন্য তারা রিকভারি ভ্যান পাঠিয়ে কুকুরটিকে নিয়ে যাবেন। তার জন্য দম্পতিকে তারা একটি লিঙ্ক পাঠান। সেটির মাধ্যমে প্রাথমিক ভাবে ১০ টাকা জমা দিতে বলা হয়।
কিন্তু ওই সংস্থা সম্পর্কে বিস্তারিত খোঁজ না নিয়েই ওই লিঙ্কের মাধ্যমে ১০ টাকা জমা দেন দম্পত্তি। 
টাকা জমা করতে গিয়ে ওই লিঙ্কে ক্লিক করার পর ব্যাঙ্ক সংক্রান্ত বেশ কিছু তথ্য চাওয়া হয়। দম্পতি সেই তথ্য জমা করেন। এরপর দেখা যায়, তাদের একটি পেটিএম অ্যাকাউন্ট থেকে প্রায় ৯৭ হাজার টাকা সরানো হয়েছে।
এ ঘটনায় ওই দম্পতি শুক্রবার রাতে বিধাননগর পুলিশের ফেসবুক পেজে ঘটনাটির কথা লিখিত ভাবে জানিয়েছেন। 
পুলিশ বলছে, অভিযোগ তদন্ত করে এ ব্যাপারে  দ্রুত পদক্ষেপ নেয়া হবে।

সড়ক দুর্ঘটনায় আহত পথকুকুরকে বাঁচাতে গিয়ে বিপুল পরিমাণ টাকার প্রতারণার শিকার হলেন এক দম্পতি।